b'\n_START_ARTICLE_\n007 ja kultainen silm\xc3\xa4\n_START_SECTION_\nJuoni\n_START_PARAGRAPH_\nVuonna 1986 James Bond (Pierce Brosnan) ja h\xc3\xa4nen kollegansa Alec Trevelyan (Sean Bean) tunkeutuvat puna-armeijan kemiallisten aseiden laitokseen Arkangelissa. Trevelyanin joutuessa vangituksi eversti Grigorovich Ourumov (Gottfried John) ampuu h\xc3\xa4net. Bond  r\xc3\xa4j\xc3\xa4ytt\xc3\xa4\xc3\xa4 laitoksen ja pakenee._NEWLINE_Yhdeks\xc3\xa4n vuotta my\xc3\xb6hemmin Bond seuraa Xenia Onatoppia (Famke Janssen), entist\xc3\xa4 Neuvostoliiton h\xc3\xa4vitt\xc3\xa4j\xc3\xa4lent\xc3\xa4j\xc3\xa4\xc3\xa4 Monacoon. MI6 tunnistaa Onatoppin pietarilaisen Janus-rikossyndikaatin j\xc3\xa4seneksi ja antaa Bondille teht\xc3\xa4v\xc3\xa4ksi seurata t\xc3\xa4m\xc3\xa4n toimintaa. Onatopp ja h\xc3\xa4nen rikostoverinsa varastavat Tiger-helikopterin protoyypin, Bondin turhaan yritt\xc3\xa4ess\xc3\xa4 est\xc3\xa4\xc3\xa4 heit\xc3\xa4. Helikopteri lenn\xc3\xa4tet\xc3\xa4\xc3\xa4n hyl\xc3\xa4tylle satelliittien ohjausasemalle Severnajaan, Ven\xc3\xa4j\xc3\xa4lle, jossa kehitet\xc3\xa4\xc3\xa4n GoldenEye-satelliittiasetta. Onatopp ja kenraali Ourumov varastavat GoldenEyen ja tappavat laitoksessa ty\xc3\xb6skennelleet ohjelmoijat. He laukaisevat Petjan, toisen GoldenEye-satelliiteista, joka r\xc3\xa4j\xc3\xa4ytt\xc3\xa4\xc3\xa4 elektromagneettisen pulssin, ja t\xc3\xa4ten tuhoaa ohjauskeskuksen ja sit\xc3\xa4 partioivat ven\xc3\xa4l\xc3\xa4iset MiG-h\xc3\xa4vitt\xc3\xa4j\xc3\xa4t sek\xc3\xa4 peitt\xc3\xa4\xc3\xa4 j\xc3\xa4ljet varkaudesta. Kaksikon mukaan l\xc3\xa4htee my\xc3\xb6s Janukselle ty\xc3\xb6skentelev\xc3\xa4 ohjelmoija Boris Grishenko (Alan Cumming). Laitoksen tuhosta selviytyy yksi henkil\xc3\xb6, ohjelmoija Natalia Simonova (Izabella Scorupco), joka pakenee Pietariin. Pietariin l\xc3\xa4htee my\xc3\xb6s Ourumov, joka v\xc3\xa4itt\xc3\xa4\xc3\xa4 Ven\xc3\xa4j\xc3\xa4n puolustusneuvostolle ja -ministerille iskun takana olleen siperialaiset separatistit. N\xc3\xa4m\xc3\xa4 uskovat Ourumovin valehtelevan, mutta antavat t\xc3\xa4lle vastuun l\xc3\xb6yt\xc3\xa4\xc3\xa4 Simonova. Onatopp sieppaa Simonovan, kun t\xc3\xa4m\xc3\xa4 yritt\xc3\xa4\xc3\xa4 tavata Grishenkoa._NEWLINE_Bond saa teht\xc3\xa4v\xc3\xa4kseen etsi\xc3\xa4 GoldenEye ja est\xc3\xa4\xc3\xa4 sen k\xc3\xa4ytt\xc3\xb6. H\xc3\xa4n matkustaa Pietariin ja saa CIA-yhteyshenkil\xc3\xb6ns\xc3\xa4 Jack Waden (Joe Don Baker) kautta kontaktin mafiap\xc3\xa4\xc3\xa4llikk\xc3\xb6 Valentin Zukovskyyn (Robbie Coltrane). Zukovsky j\xc3\xa4rjest\xc3\xa4\xc3\xa4 Bondille tapaamisen Januksen johtomiehen kanssa hotellissa, mutta jossa Onatopp yritt\xc3\xa4\xc3\xa4 tappaa Bondin. T\xc3\xa4m\xc3\xa4n ep\xc3\xa4onnistuttua Bond k\xc3\xa4skee Onatoppia viem\xc3\xa4\xc3\xa4n h\xc3\xa4net johtohenkil\xc3\xb6n luokse, joka paljastuu Trevelyaniksi, jonka kuolema Arkangelissa olikin lavastettu. H\xc3\xa4n haluaa kostoa vanhempiensa kuoleman vuoksi, jotka britit olivat pett\xc3\xa4neet toisessa maailmansodassa ja palauttaneet Neuvostoliittoon. H\xc3\xa4n aikoo toteuttaa kostonsa r\xc3\xa4j\xc3\xa4ytt\xc3\xa4m\xc3\xa4ll\xc3\xa4 toisen GoldenEye-satelliitin, Mishkan, Lontoon yll\xc3\xa4. R\xc3\xa4j\xc3\xa4ytys tappaisi useita ihmisi\xc3\xa4 ja peitt\xc3\xa4isi j\xc3\xa4ljet tietokoneitse toteutetusta pankkiry\xc3\xb6st\xc3\xb6st\xc3\xa4 Bank of Englandista, joka saattaisi aiheuttaa maailmanlaajuisen pankkikriisin. Trevelyan yritt\xc3\xa4\xc3\xa4 ep\xc3\xa4onnistuneesti tappaa Bondin ja Simonovan._NEWLINE_Ven\xc3\xa4j\xc3\xa4n hallituksen joukot saavat Bondin ja Simonovan kiinni, ja he joutuvat puolustusministeri Dmitri Mishkinin (Tch\xc3\xa9ky Karyo) kuulusteltavaksi. Ourumov saapuu paikalle ja syytt\xc3\xa4\xc3\xa4 Simonovaa Severnajan satelliitti-iskusta. Ourumov tappaa Mishkinin, mutta Bond ja Simonova pakenevat. Simonova kuitenkin joutuu t\xc3\xa4m\xc3\xa4n k\xc3\xa4siin ja Ourumov pakenee autolla Bondin taistellessa ven\xc3\xa4l\xc3\xa4issotilaita vastaan. Bond l\xc3\xa4htee jahtaamaan h\xc3\xa4nt\xc3\xa4 panssarivaunulla, ja takaa-ajo p\xc3\xa4\xc3\xa4ttyy panssaroidulle junalle, jossa h\xc3\xa4n kohtaa j\xc3\xa4lleen Trevelyanin ja Onatoppin. Bond tappaa Ourumovin ja onnistuu pelastamaan Simonovan, mutta Trevelyan ja Onatopp p\xc3\xa4\xc3\xa4sev\xc3\xa4t pakenemaan. Junassa olleella tietokoneella Simonova j\xc3\xa4ljitt\xc3\xa4\xc3\xa4 Grishenkon sijainnin Kuubaan._NEWLINE_Bond ja Simonova matkustavat Kuubaan etsim\xc3\xa4\xc3\xa4n satelliittiantennia, jota tarvitaan toisen satelliitin laukaisuun. He suorittavat etsint\xc3\xb6j\xc3\xa4 pienlentokoneella, kunnes kone ammutaan ohjuksella alas viidakkoon. Onatopp laskeutuu helikopterista tappamaan heid\xc3\xa4t, mutta Bond saa taisteltua h\xc3\xa4net hengilt\xc3\xa4. Bond ja Simonova l\xc3\xb6yt\xc3\xa4v\xc3\xa4t antennille, joka onkin piilotettu j\xc3\xa4rven sis\xc3\xa4\xc3\xa4n. Ennen vangitsemistaan Simonova ohjelmoi Mishka-satelliitin palaamaan maahan. Grishenko yritt\xc3\xa4\xc3\xa4 uudelleenohjelmoida satelliitin kurssin, mutta Bond onnistuu est\xc3\xa4m\xc3\xa4\xc3\xa4n antennin k\xc3\xa4\xc3\xa4ntimi\xc3\xa4 liikkumasta, jolloin satelliitti palaa ilmakeh\xc3\xa4ss\xc3\xa4. Trevelyan ja Bond taistelevat, ja tappelu p\xc3\xa4\xc3\xa4ttyy Trevelyanin putoamiseen antennin huipulta. Bond pakenee paikalta Simonovan ohjaamalla helikopterilla hetken ennen antennin r\xc3\xa4j\xc3\xa4ht\xc3\xa4mist\xc3\xa4 (johtuen jumiutetusta koneistosta) ja kaatumista, joka tappaa Trevelyanin. Grishenko j\xc3\xa4\xc3\xa4tyy, kun nestem\xc3\xa4ist\xc3\xa4 typpe\xc3\xa4 sis\xc3\xa4lt\xc3\xa4neet s\xc3\xa4ili\xc3\xb6t r\xc3\xa4j\xc3\xa4ht\xc3\xa4v\xc3\xa4t h\xc3\xa4nen l\xc3\xa4hell\xc3\xa4\xc3\xa4n. Bond ja Simonova putoavat pellolle, josta Wade ja Yhdysvaltain merijalkav\xc3\xa4en sotilaat hakevat heid\xc3\xa4t.\n_START_SECTION_\nTuotanto\n_START_PARAGRAPH_\nElokuvan kuvaukset kestiv\xc3\xa4t 16. tammikuuta \xe2\x80\x93 6. kes\xc3\xa4kuuta 1995. Studiokohtaukset kuvattiin Leavesden Studiosilla, koska Bond-elokuvien kantastudioilla Pinewood Studiosilla ei ollut tilaa p\xc3\xa4\xc3\xa4llekk\xc3\xa4isten tuotantojen vuoksi. Elokuvan alun Arkangeliin sijoittuva benji-hyppy kuvattiin Contran padolla Sveitsiss\xc3\xa4. Kultainen silm\xc3\xa4 oli ensimm\xc3\xa4inen Bond-elokuva, jossa k\xc3\xa4ytettiin tietokoneanimaatiota. _NEWLINE_Elokuva on omistettu Bond-elokuvien pitk\xc3\xa4aikaiselle pienoismallien suunnittelijalle Derek Meddingsille, joka kuoli sy\xc3\xb6p\xc3\xa4\xc3\xa4n ennen elokuvan ensi-iltaa.\n_START_SECTION_\nVastaanotto\n_START_PARAGRAPH_\nElokuva sai ensi-iltansa Suomessa 15. joulukuuta 1995 ja ker\xc3\xa4si yhteens\xc3\xa4 316\xc2\xa0781 katsojaa. Maailmanlaajuisesti elokuva tuotti 352\xc2\xa0194\xc2\xa0034 dollaria. _NEWLINE_Elokuva sai Bafta-palkintoehdokkuudet erikoistehosteista ja \xc3\xa4\xc3\xa4nityksest\xc3\xa4 sek\xc3\xa4 parhaan taistelun MTV Movie Awards -ehdokkuuden.\n_START_SECTION_\nMuut julkaisut\n_START_PARAGRAPH_\nElokuvan pohjalta on tehty videopeli GoldenEye 007 (1997) Nintendo 64:lle. Sille tehtiin my\xc3\xb6s jatko-osa, GoldenEye: Rogue Agent vuonna 2004. My\xc3\xb6s vuoden 2010 GoldenEye 007 perustuu elokuvaan._NEWLINE_007 ja kultainen silm\xc3\xa4 julkaistiin DVD:ll\xc3\xa4 26. syyskuuta 1998. Se oli ensimm\xc3\xa4inen DVD:ll\xc3\xa4 julkaistu James Bond -elokuva. Suomessa elokuva n\xc3\xa4ytettiin televisiossa ensimm\xc3\xa4isen kerran 14. joulukuuta 1998.'